লিখেছিলাম এক অরাজনীতিক জননীকে নিয়ে, যার সঙ্গে তার ছেলের সম্পর্ক এমনই, ছেলেকে পেয়ে ও নিজেকেও খুঁজে পায়। সুজাতা মানুষ হিসেবে এমন যে, সংসারের অবমাননাগুলির প্রতিবাদ চেঁচিয়ে করে না, নীরব থেকেই বুঝিয়ে দেয় ওই কুৎসিত আচরণে ওর এসে যায় না কিছু। ব্রতী ব্যতীত অন্যদের বেলা সুজাতার ভালোবাসার চেয়ে কর্তব্য পালনটাই বেশি। সুজাতার নীরবতা, ওর অন্তরের আভিজাত্যপূর্ণ উপেক্ষা। এবং রাজনীতিক মানুষও ও নয়। অরাজনীতিক এক মা, যার ছেলে রাজনীতি করতে গিয়েই মারা যায়। তারপর তো সন্তানের বিষয়ে সুজাতার প্রথম আঘাত, ছেলেকে ও চিনত না। ব্রতীরা কেন মরে – এই ‘কেন’ জানতে গিয়েই সুজাতা নিজেকেও আবিষ্কার করে। এই সুজাতা অন্তরে নিঃসঙ্গ ছিল। ব্রতী ওকে মানুষের হাটে এনে দিয়ে যায়। ‘হাজার চুরাশির মা’ সেই মায়ের কাহিনী।